RÅDETS FORORDNING (EF) Nr. 894/96 af 29. april 1996 om ændring af forordning (EØF) nr. 805/68 om den fælles markedsordning for oksekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2)

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Europa-Parlamentet har ved forskellige lejligheder udtalt sig til fordel for en opretholdelse af det totale forbud mod vækstfremmende stoffer i husdyrbrug og for skærpelse af overvågningen, kontrollen og sanktionerne i forbindelse med dette forbud;

indgivelse af stoffer eller produkter, der ikke er tilladte i henhold til EF's veterinærbestemmelser, navnlig stoffer med hormonal virkning, indebærer en alvorlig risiko for folkesundheden; erfaringen viser, at disse stoffer eller produkter ligeledes kan forstyrre ligevægten på markedet for oksekød, idet de kan skade oksekødsprodukters anseelse hos forbrugerne; som følge af virkningen på udbytteprocenten kan ulovlig anvendelse af sådanne stoffer endvidere give de pågældende producenter økonomiske fordele, som kan medføre markedsforvridninger; en grundig undersøgelse af den nuværende situation har vist, at de foranstaltninger, der hidtil er truffet mod anvendelsen af disse stoffer eller produkter, ikke er tilstrækkelige til at sikre, at bestemmelserne overholdes; sanktionerne bør derfor skærpes;

hver enkelt producent er fuldt ansvarlig for, at de kreaturer, han har på sin bedrift, ikke ulovligt har fået indgivet ovennævnte stoffer eller produkter; for i højere grad at understrege betydningen af dette ansvar bør en producent udelukkes i et år fra at modtage enhver præmie og/eller udligningsgodtgørelse, der er knyttet til hans kreaturer, hvis der i et af dem påvises forbudte stoffer eller tilladte stoffer eller produkter, der anvendes ulovligt, idet udelukkelsesperioden kan forlænges til fem år i gentagelsestilfælde; for ikke at svække effekten af disse sanktioner, finder de ligeledes anvendelse, hvis der bliver fundet ikke-tilladte stoffer eller produkter på bedriften, hvis tilladte stoffer eller produkter opbevares ulovligt på bedriften, eller hvis producenten lægger hindringer i vejen for gennemførelsen af veterinærkontrollen;

forordning (EØF) nr. 805/68 (4) bør derfor ændres -

UDSTEDT FØLGENDE FORORDNING:

Artikel 1

Artikel 4j i forordning (EØF) nr. 805/68 affattes således:

»Artikel 4j

1. Hvis der i et kreatur, der tilhører en producents kvægbesætning, i henhold til de relevante bestemmelser i kontroldirektiverne 85/358/EØF, 86/469/EØF og 96/23/EF (*) påvises restkoncentrationer af stoffer, der er forbudte i henhold til direktiv 81/602/EØF, 88/146/EØF, 88/299/EØF og direktiv 96/22/EF (**), eller restkoncentrationer af stoffer, der er tilladte i henhold til sidstnævnte direktiver, men som anvendes ulovligt, eller hvis et ikke-tilladt stof eller produkt eller et stof eller et produkt, der er tilladt i henhold til direktiverne vedrørende forbud, men som opbevares ulovligt, bliver fundet i en hvilken som helst form på producentens bedrift, udelukkes den pågældende producent for det kalenderår, hvor påvisningen er sket, fra at modtage de beløb, der er omhandlet i bestemmelserne i denne del, samt fra at modtage de udligningsgodtgørelser for kvæg, der er fastsat i afsnit VI i forordning (EØF) nr. 2328/91.

I gentagelsestilfælde kan der alt efter overtrædelsens alvor fastsættes en udelukkelsesperiode på indtil fem år at regne fra det år, hvor det pågældende gentagelsestilfælde blev påvist.

2. Hvis kreaturernes ejer eller den, der er ansvarlig for disse, lægger hindringer i vejen for udførelsen af den inspektion og de prøveudtagninger, der er nødvendige for gennemførelsen af de nationale overvågningsplaner for restkoncentrationer, eller for udførelsen af de undersøgelser og den kontrol, der gennemføres i henhold til de i stk. 1 nævnte kontroldirektiver, finder sanktionerne i nævnte stykke anvendelse.

3. Kommissionen fastsætter gennemførelsesbestemmelserne til denne artikel efter proceduren i artikel 27.

(*) Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (EFT nr. L 125 af 23. 5. 1995, s. 3).

(**) Rådets direktiv 96/22/EF af 29. april 1996 om forbud mod anvendelse af visse stoffer med hormonal og thyreostatisk virkning og af beta-agonister i husdyrbrug og om ophævelse af direktiv 81/602/EØF, 88/146/EØF og 88/299/EØF (EFT nr. L 125 af 23. 5. 1996, s. 10).«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. april 1996.

På Rådets vegne

W. LUCHETTI

Formand

(1) EFT nr. C 302 af 9. 11. 1993, s. 25, og EFT nr. C 222 af 10. 8. 1994, s. 17.

(2) EFT nr. C 128 af 9. 5. 1994, s. 101.

(3) EFT nr. C 52 af 19. 2. 1994, s. 30.

(4) EFT nr. L 148 af 28. 6. 1968, s. 24. Forordningen er senest ændret ved Kommissionens forordning (EF) nr. 2417/95 (EFT nr. L 248 af 14. 10. 1995, s. 39).